Han ble født i Oslo i 1620 som sønn av presten Hans Povelsson Paus den eldre (1587–1648). Han gikk på latinskolen i Frederiksborg i Danmark og ble student i 1642. Fra november samme år studerte han sammen med sin bror Anders Hansson Paus filosofi og teologi ved Universitetet i Franeker. Fra broren er det bevart en orasjon på gresk trykket ved Universitetet i Franeker i 1644, der han oppgir en rekke av rikets mektigste menn – Norges kansler Jens Bjelke, Bjelkes svigersønn Daniel Ottesen Bildt på Hafslund, admiral Sten Willumsen Rosenvinge på Tose og biskop Oluf Boesen – som velyndere av faren som bekostet hans utdannelse, og S. H. Finne-Grønn skriver at Povels utdannelse «utvilsomt [ble] bekostet av de samme herrer».